नई कीमतें 3 जुलाई से होंगी लागू, इनपुट कॉस्ट के कारण उठाया कदम
टू-व्हीलर मैकर कंपनी हीरो मोटोकॉर्प ने अपनी बाइक और स्कूटर के स्पेशल मॉडलों की एक्स-शोरूम कीमत करीब 1.5% की बढ़ाने की घोषणा की है। नई दाम 3 जुलाई से लागू हो जाएंगे। कंपनी ने इस बढ़ोतरी के लिए कई कारण बताए हैं।
टू-व्हीलर मेकर कंपनी हीरो मोटोकॉर्प ने अपनी बाइक और स्कूटर के कुछ मॉडलों की एक्स-शोरूम कीमत करीब 1.5% की बढ़ाने की घोषणा की है। नए दाम 3 जुलाई से लागू हो जाएंगे।
कंपनी ने इस बढ़ोतरी के लिए कई कारण बताए हैं। इनमें इनपुट कॉस्ट बढ़ना प्रमुख कारण है। हीरो ने इस साल दूसरी बार अपनी गाड़ियों की कीमत में बढ़ोतरी की है। इससे पहले मार्च में नए एमिशन नॉर्म्स के कारण मोटरसाइकिल और स्कूटर के अपने चुनिंदा मॉडलों की कीमतों में 2% की बढ़ोतरी की गई थी।
अलग-अलग मॉडल के अनुसार बढ़ेंगी कीमतें
हीरो मोटोकॉर्प का कहना है कि कीमतें अलग-अलग मॉडल और मार्केट के आधार पर तय की जाएंगी। मोटरसाइकिल और स्कूटरों की कीमत में बढ़ोत्तरी कंपनी की ओर से समय-समय की जा रही मूल्य समीक्षा का हिस्सा है। कंपनी ने कहा कि वह ग्राहकों पर इसके प्रभाव को कम करने के लिए फाइनेंस के लिए नए ऑफर जारी करेगी।
BS6 पर काम कर रही कंपनी
हीरो वर्तमान में अपने वाहनों को BS6 फेज-2 नॉर्म्स में अपडेट कर रही है। इसमें व्हीकल में OBD 2 (ऑन-बोर्ड डायग्नोस्टिक्स) डिवाइस को लगाया जा रहा है। ये डिवाइस रियल टाइम में कार्बन उत्सर्जन के लेवल की निगरानी करता है।
आज से 6 हजार रुपए महंगी हुई हीरो विडा V1 प्रो
हीरो मोटोकॉर्प ने इससे पहले अपनी पहली इलेक्ट्रिक स्कूटर विडा वी1 प्रो के दाम करीब 6,000 रुपए बढ़ाए थे। ये नए दाम आज से लागू हो गए हैं। इस बढ़ोतरी के बाद इलेक्ट्रिक स्कूटर फेम-2 सब्सिडी और पोर्टेबल चार्जर के साथ 1,45,900 रुपए में अवेलेबल है। फेम-2 के तहत 1 जून से सब्सिडी में कटौती की गई थी, जिसके बाद से कंपनी पर इसका बोझ वहन कर रही थी।
6.7% बढ़ी कंपनी की सेल्स 
कंपनी ने कहा, 'देश के ज्यादातर हिस्सों में मानसून अच्छा है। वहीं ज्यादातर आर्थिक संकेतक अच्छे हैं, जिससे फेस्टिव सीजन में मांग और सेल बढ़ने की उम्मीद है।'
कंपनी की सेल्स में मई 2023 में पिछले साल के मुकाबले 6.7% की बढ़ोतरी हुई है। इस दौरान कंपनी ने 519,474 गाड़ियों की बिक्री की।